V Topoľčanoch, našej najväčšej liahni mladých talentov, sa už tradíčne koná vianočný mládežnícky turnaj, na ktorom zvyčajne majú premiéru i úplne noví adepti bridžu.
Nebolo tomu ináč ani tento rok, keď okrem novicov z domácej liahne prišli na skusy i dva páry z Gymnázia Angely Merici v Trnave, ktoré sú absolventami kurzu bridžu v krúžku, ktorý vedie prof. Orolínová (lektor Ivan Tatranský). Nebýva zvykom, aby sa na svojom prvom turnaji presadili úplní začiatočníci. Dvojici Mackovčínová-Uhnavý z Trnavy sa to podarilo, keď v jame levovej získali 3. cenu. Dúfajme, že na bridžovej mape Slovenska pribudne ďalšie mesto.
Potešila vysoká účasť dievčat (boli vo výraznej väčšine), čo je dobrou predzvesťou pre budúcnosť. Iste to bude mať priaznivý vplyv na podiel žien, ktorý nie je u násv súčasnosti na žiaducej výške.
Atmosféra na turnaji bola vynikajúca, bolo viac ako zrejmé, že medzi mladými nádejami Slovenska sú a vznikajú veľmi priateľské väzby. Nevyskytlo sa žiadne vybočenie z rámca pravidiel, čo uľahčilo prácu prof. Igorovi Trepáčovi hlavnému organizátorovi a i rozhodcovi tohto úspešného podujatia.
Pri vyhlasovaní výsledkov sa našim mladým nádejám prihovoril i I. Tatranský, ktorí ich uistil, že podpora mládežníckeho bridžu bude jednou z priorít bridžového hnutia na Slovensku. V tejto súvislosti sa diskutovalo i o možnosti zorganizovať v Topoľčanoch spoločné stretnutie moravských (Uh. Hradiště) a našich juniorov, o ktoré prejavila záujem i česká strana.